Махуэшхуэм и щIыхькIэ
Къэбэрдей-Балъкъэрым и къалащхьэм и зыгъэпсэхупIэ щIыпIэхэм я нэхъ дахэ, щIыуэпсыр щыкъулей, хьэуар щыкъабзэ Долинск щыIэ «Радуга» республикэ сабий санаторэм щекIуэкIащ муслъымэнхэм иджыблагъэ ягъэлъэпIа къурмэн хьид махуэшхуэм теухуа зэIущIэ. Iуэхур къыхэзылъхьари къызэзыгъэпэщари КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэрщ.
— Дуней псом ис муслъымэн мелуанхэм ягъэлъэпIа къурмэн хьидым мыхьэнэ ин иIэщ. ЦIыхубэм я зэхэщIыкIым епха а махуэшхуэр гуапагъэм, фIым, захуагъэм и дамыгъэщ, ар зыIэт муслъымэнхэр псапэмрэ гущIэгъумрэ хущIокъу, — жиIащ зэхыхьэр къыщызэIуихым КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къуэдзэ Хьэгуарэ Джамилэ. — НыбжьыщIэхэм зэхэфщIыкIыну сыхуейщ гъащIэм сыт щыгъуи гуапагъэр, фIыр зэрыщытекIуэр. Республикэм, къэралым ди къэкIуэнур зэлъыта щIэблэр зыр адрейм фыдэIэпыкъуу, фи зэхуаку зэгурыIуэ, зэрылъытэ илъу фыкъэхъуну фыкъыхузоджэ. Узыншагъэрэ щIэныгъэрэ фиIэу, псэкIэ къулейуэ фыкъэхъуну, фи хъуэпсапIэхэм фалъэIэсыну сывохъуэхъу.
«Радуга» сабий санаторэм и унафэщIым и къуэдзэ Мэкъуауэ Сэлэдин зэхыхьэр къызэзыгъэпэща министерствэм фIыщIэ хуищIащ, я IуэхущIапIэм зыщызыгъэпсэху, зи узыншагъэр щезыгъэфIакIуэ сабийхэм, концертым хэта артистхэм ехъулIэныгъэ, гуфIэгъуэ, зэфIэкI яIэну ехъуэхъуащ.
Къэбэрдей-Балъкъэрым и Муслъымэнхэм я дин IуэхущIапIэм и унафэщIым и дэIэпыкъуэгъу Амщокъуэ Анжелэ и псалъэм къыхигъэщащ къурмэн хьидым цIыхухэр зэрызэкъуигъэувэр, нэхъри зэхуэгуапэрэ зыр адрейм дэIэпыкъуу. Муслъымэнхэм я мызакъуэу, ар псоми зэрамахуэшхуэм, абы ирихьэлIэу Iэщышхуэ, мэл зэраукIым, IэфIыкIэ зэрагуэшым ныбжьыщIэхэм и гугъу яхуищIа нэужь, Iыхьлыхэм хуэгуэпэн, дэIэпыкъуэгъу хуэныкъуэхэм гулъытэ яхуэщIын зэрыхуейр Амщокъуэм къыхигъэщащ.
Концертыр езыгъэкIуэкIыр къурмэн махуэшхуэм теухуауэ сабийхэм усэ къахуеджащ. Артистхэмрэ ажэгъафэхэмрэ зыгъэпсэхупIэм щыIэ ныбжьыщIэхэм я нэгу зрагъэужьащ, гуфIэгъуэрэ дэрэжэгъуэрэ яIэу къагъэфащ.
Пшыхьыр ягъэдэхащ КъБР-м, Ингуш Республикэхэм щIыхь зиIэ я артист Теппеев Алим, уэрэджыIакIуэ ныбжьыщIэхэм я дунейпсо, урысейпсо зэпеуэхэм я лауреат Аренгольд Кристинэ, иджыблагъэ лъэпкъ къафэхэмкIэ Сочэ щекIуэкIа олимпиадэм пашэ щыхъуа «Нарт шыр» ансамблым, нэгъуэщIхэми.
ТЕКIУЖЬ Заретэ.
Сурэтхэр МАМИЙ Руслан
трихащ.
